



GENERAL CONFERENCE

WORLD HEADQUARTERS

Shape

Description automatically generated

Női Szolgálatok Osztálya

2025. január 9.

**Kedves Testvérnő!**

Szeretettel üdvözöllek benneteket a Generál Konferencia Női Szolgálati Osztályától!

Közeledik a Nemzetközi Női Imanap és *Charissa Torossian* üzenete nagy áldással szolgál számunkra.

*Charissa* lelkipásztor-feleség, édesanya és egyben energikus prédikátor is, aki szeret mélyebbre ásni a bibliai szövegekben. Prédikációja egy nőről szól, aki hittel érintette meg Jézust. Mindannyiunknak Jézushoz kell fordulnia. Nekünk is megvannak a saját kimondatlan imakéréseink, problémáink, kihívásaink és betegségeink. Vajon ez a történet választ nyújt arra, amire szükségünk van a mai világban?

A műhelymunka arról szól, hogyan fedezzük fel annak az örömét, hogy Isten leányai vagyunk. Örömmel tölt-e el a tudat, hogy nő vagy? Sokat jelent ez neked? Mit vár el tőlünk Isten? Túl magasak esetleg az elvárásai? Tudsz azonosulni a Példabeszédek könyve 31. fejezetében leírt női jellemmel?

Kérem Isten gazdag áldását a Nemzetközi Női Imanapra minden helyszínen! Isten Lelke egyesítsen mindannyiunkat, és mutasson új utakat arra, hogy elérjük Őt és a körülöttünk lévő embereket. Imádságom, hogy Jézus szeretete ragyogja be ezt a napot és adja meg azt a reménységet a szívünkbe, hogy Ővele a java még hátra van!

Szeretettel:



Galina Stele, D.Min.,

Női Szolgálatok igazgató

PRÉDIKÁCIÓ

**Elérni az embereket**

Írta: Charissa Torossian

Fordította: Tokics Ildikó

CSOPORTFOGLALKOZÁS

**Fedezd fel annak örömét, hogy Isten leányai vagyunk**

Írta: Charissa Torossian

A drawing of a face

Description automatically generated

A prédikáció anyagát a Női Szolgálatok Osztálya készítette

Hetednap Adventista Egyház Generál Konferencia

12501 Old Columbia Pike

Silver Spring, Maryland 20904-6600 USA

women.adventist.org

[womensministries@gc.adventist.org](mailto:womensministries@gc.adventist.org)

TARTALOM

A Szerzőről

Igehelyek utalásai

Az Istentisztelet vázlata

Gyerektörténet

Prédikáció

Csoportfoglalkozás

# 

# A szerzőről

**Charissa Torossian**

Charissa 16 évvel ezelőtt kezdett prédikálni Sydney városában, Ausztráliában. A középiskolai tanulmányai után angol-történelem szakos középiskolai tanárnak tanult, de a szolgálat iránt érzett szeretete Avondale Főiskolára vezette, ahol teológiai diplomát szerzett, majd Discovery Biblia Iskola, Adventista Média Osztályán dolgozott. Férjével, Justin-nal 2019-ben házasodtak össze, és egy gyermekük született, Judah. Jelenleg Newcastle-ben, Ausztráliában élnek, ahol az Észak Új-Dél Wales-i Konferenciánál szolgálnak. Charissa lelkesen ismerteti meg másokkal a Szentírást és annak napjainkban való jelentőségét. Világszerte tart előadásokat és jelenleg ő az Imaszolgálat koordinátora az Észak Új-Dél Wales-i Egyházterületen. Férjével együtt elhívatásuk az, hogy örömmel szolgáljanak az embereknek és Isten végidei Egyházába vezessék őket.

A szerző által idézett Igehelyek az angol New King James fordításból valók, kivéve, ha más van megjelölve. A magyar fordításhoz a fordító a Revideált új fordítást (2014) használta – (ford. megj.)

**Istentisztelet vázlata**

Javasolt Istentiszteleti rend

Istentiszteletre hívás

Nyitóima

Bibliavers: Márk 5:32-34

*Jézus körülnézett, hogy lássa, ki tette ezt. Az asszony pedig, mivel tudta, mi történt vele, félve és remegve jött elő; leborult előtte és elmondta neki a teljes igazságot. Ő pedig ezt mondta neki: Leányom, a hited megtartott téged: menj el békességgel, és bajodtól megszabadulva légy egészséges!*

Kezdő ének:

Lelkészi Ima: 27:1-2, 5.

Gyerektörténet: A csodálatosan teremtett zsiráfok

Adakozásra hívás:

Zeneszám/Kórus:

Prédikáció:

Befejező ének: 150:1-3.

Záró imádság:

-vége-

**Gyerektörténet**

**A csodálatosan teremtett zsiráfok**

Írta: Charissa Torossian

Javaslat: A zsiráfról való képek hasznosak lehetnek a történethez. (Lásd a prezentációt!)

Gondoltál valaha arra, hogy milyen lenne az életed, ha zsiráf lennél? Valószínűleg nem. ☺

Hányan látattok már zsiráfot az állatkertben vagy a vadonban? A zsiráf a mi nagyszerű Istenünk csodálatos teremtménye. Tanuljunk meg néhány érdekes adatot a zsiráfokról! Jó?

A zsiráfok átlagosan 2 órát alszanak egy nap. Ez nem hangzik soknak, igaz? Mivel a zsiráfok állva szülik meg borjaikat, így azok 5 láb vagy 1.5 méter magasról pottyannak le a földre. (Mutasd a karjaiddal!) Mit szóltok egy ilyen kezdéshez az életben? ☺ De tudjátok mit? Az első 15 percben, miután a kis borj megszületik, felküzdi magát és feláll a langaléta és így a születési magassága 6 láb vagy 1.8 méter. Ez aztán egy magas bébi, nemde?

A zsiráf gyorsan tud mozogni. Amikor a veszélyes ragadozók elől menekül, mint pl. az oroszlán, a zsiráf képes 70 km/h sebességgel futni rövid távon. Ez sokkal több annál, mint amennyivel a gyülekezetbe jövünk autóval. Sajnos sok kis zsiráf nem éri meg az első életévét, de azok, akik túlélik az első évet, egészen 20 évig is élhetnek a vadonban. A felnőtt zsiráfok általában elkerülik a ragadozókat, kihasználva magasságukat, gyors futásukat, erőteljes rúgásukat, amivel még egy oroszlánt is meg tudnak ölni.

Isten úgy teremtette őket, hogy barna és krém/narancsos színükkel el tudjanak rejtőzni a ragadozók elől. És tudjátok még mit? Bár a szemünknek úgy tűnhet, hogy ezek a foltok a zsiráfokon azonosak, képzeljétek el, minden egyes zsiráfnak egyedi, saját különleges mintája van. Ugye, milyen csodálatos ez? Tudtátok azt, hogy senki másnak a világon nincsen olyan ujjlenyomata, mint neked? Ennyire különleges vagy! Isten alkotott ilyen egyedinek és Ő teremtette a zsiráfot is különlegesnek. ☺

Megalkotta a szép hosszú nyakát, hogy elérhesse és megehesse a fák leveleit, amiket 50 cm-es nyelvével szakít le. Hosszú nyakát kommunikálásra is használja. Engedelmességet jelent, ha magasra nyújtja és az orrát felemeli, és agresszióra utal ha lecsapja a föld felé. A hímek gyakran a nyakukkal harcolnak azért, hogy ki az erősebb. Ez olyan mintha szkanderoznának, csak nem a karjukkal, hanem a nyakukkal.

Milyen hangot ad ki a zsiráf? A zsiráf nagyrészt csendes állat, néha morog, de a tudósok felfedezték, hogy magas frekvenciájú hangokat, úgynevezett infrahanghullámokat adnak ki, amit arra használnak, hogy a távolban lévő társaikkal beszéljenek. Ez fantasztikus.

A zsiráf a legmagasabb szárazföldi állat. A tüdejük 8-szor nagyobb, mint a miénk, hogy elegendő oxigén jusson a hosszú nyakukon keresztül az agyukba. Isten csodálatosan alkotta meg őket, hogy fel tudják hirtelen emelni a fejüket, aztán lehajolnak gyorsan, anélkül, hogy elájulnának vagy megszédülnének. ☺

A zsiráfok igazán csodálatos állatok. A mi nagyszerű Istenünk teremtette őket. Te és én nem vagyunk 5 m magas zsiráfok...de éppen ahogy ők elérik a magasban az eledelüket, te és én így nyújtózhatunk fel és érhetjük el Istent a hitünkkel. Mert Isten ad lelki eledelt nekünk. A mai üzenet arról szól, hogy egy nő elért Jézushoz, és az élete örökre megváltozott. Mikor legközelebb zsiráfot látsz, emlékezz arra, hogy Isten különlegesnek teremtette őket. Téged is extra különlegesnek teremtett és nagyon szeret Téged! Szeretne valamelyikőtök egy imát mondani?

(Imára hívás)

PRÉDIKÁCIÓ

**Elérni az embereket**

Írta: Charissa Torossian

*„Amikor Jézus ismét átkelt hajón a túlsó partra,* ***nagy******sokaság******sereglett*** *köré, ő pedig a tenger partján maradt. Akkor jött egy zsinagógai elöljáró, név szerint Jairus, aki meglátva őt,* ***lába******elé******borult****, és* ***esedezve******kérte****: A kislányom halálán van, jöjj, tedd rá a kezed, hogy meggyógyuljon, és életben maradjon. Jézus ekkor elindult vele. A nagy sokaság követte őt, és* ***tolongott*** *körülötte”* (Márk 5:21-24).

BEVEZETÉS

Mindenkinek volt szülője, vagy ő maga is az, vagy látott szülőt, tudja, hogy amikor a gyermek beteg, akkor a szülő szíve vérzik. Ha megbetegszik a gyermeked, amilyen hamar csak tudsz segítségére sietsz.

Egyik nap egy Jairus nevű ember, akinek a neve héberül azt jelenti: „Isten megvilágosít” átvergődte magát a tömegen, hogy Jézushoz eljusson. Kapernaumban mindenki ismerte őt – legalábbis az, aki zsinagógába járt. Ismerték őt is és a lányát is. Jairus azért jött Jézushoz, mert minden egyéb orvosi segítség haszontalan volt, ezért a drága gyermeke, a kislánya haldoklott. Ugyanakkor hitte azt, hogy ha Jézus elmegy hozzá és megérinti, akkor életben marad. Nem volt azonban neki sok ideje hátra, gyorsan segítségre volt szüksége. Aggódva könyörgött Jézusnak, hogy siessen vele otthonába és tegye rá gyógyító kezét a lányára.

Ahogy Jairus, ha mi is választ akarunk imánkra:

Nekünk is Jézus jelenlétébe kell lépnünk.

Nekünk is meg kell hajolnunk őszintén Jézus előtt.

Kérésünket elé kell hoznunk hittel, és teljesen bíznunk kell Isten hatalmában és jóságában.

Bár a tömeg nem azért volt ott, amiért Jairus, csak „éhesek” voltak egy újabb csodára és a látványra.

A tolongásra használt görög szó egyszer jelenik csak meg Márk evangéliumában ebben a történetben, és azt az érzést kelti, hogy Jézust minden oldalról erővel nyomták az emberek. Lukács 8:42-ben egy másik kifejezést használ az író, ami szó szerint úgy érthető – „teljes folytogatás” – egészen a fulladás állapotáig.

Ha voltál már dugóban, mikor épp siettél valahova, akkor el tudod képzelni, hogyan érezhette magát Jairus. Ami pedig ezután következett az alapjaiban rengette meg a hitét.

**Az asszony válsága**

Márk 5:25-26: *„Egy asszony pedig, aki tizenkét éve vérfolyásos volt, sok orvostól sokat szenvedett, és mindenét rájuk költötte ugyan, mégsem látta semmi hasznát, hanem még rosszabbul lett;”*

Egy bizonyos nő kitűnik a tömegből. Nem tudjuk a nevét, **de a válságát ismerjük.** Amíg Jairus örülhet annak, hogy lánya boldogan ÉL 12 éven át vele, addig ez a nő valószínűleg férj nélkül és gyermektelenül 12 éven át szinte HALDOKLIK a vérfolyásos betegségben. Ez nagyon hosszú idő. Gondolj csak bele mennyi mindent végeztél el 12 év alatt!

A hosszan tartó, krónikus betegség az élni-nem-akaráshoz és folyamatos társadalmi megalázottsághoz vezetett. **Úgy érezte, hogy az élete napról napra fogyatkozik el.** Abban az időben az orvosok semmit sem tettek érte, kivéve, hogy teljesen vagyontalanná tették őt. Márk azt írja, hogy szenvedett tőlük az asszony. Ettől is rosszabb volt az, hogy a törvény vallási vezetői szerint, folyamatosan „**tisztátalan”** -nak minősítették. A Lévita tilalmi szabály szerint ugyanis *ő sem érinthet meg senkit és őt sem érintheti meg senki!*

Gondoljunk csak bele: amire ült az tisztátalan, amin aludt az tisztátalan! Mindenkinek, de különösen a nők számára a család és barátokkal való kapcsolat az élet eleme. 12 hosszú éven át ez a nő tulajdonképpen ijesztő magányban élte életét – mint egy leprás –, ki volt szakítva a közösségből, ahol senki nem akarta megérinteni. Tudta, hogy ha nem talál gyógyírt a betegségére, akkor az életének vége!

Szertartásos szennyezettsége tökéletes képet fest arról, hogyan szennyez be bennünket is a bűn. A bűn elválaszt bennünket Istentől és egymástól is. Bűneink legalább annyira zavarba ejtőek és nagy áruk van, mint amilyen az asszony kínos helyzete volt. Ahogyan a betegsége elindította a lassú halálát, ugyanígy a bűn is kiszívja az életerőt belőlünk és a biztos halálhoz vezet. Megpróbáljuk kezelni mindenféle „gyógyírral”: „az élvezet gyógyírjával”, a „szórakozás gyógyírjával”, a „karrier gyógyírjával”, de ahogy a nő helyzete reménytelen volt, a bűn szintén ilyen reménytelen probléma a Nagy Orvos nélkül, nincsen rá emberi gyógyír.

**Krisztussal való kapcsolata**

Márk 5: 27-28: *„…amikor hallott Jézusról, eljött, és a sokaságban hátulról megérintette a ruháját, mert így gondolkodott: Ha megérintem akár csak a ruháját is, meggyógyulok.”*

Valaki beszélhetett ennek az asszonynak Jézusról, mert valahonnan ismerte. MINDENKI, aki csak Őhozzá jött, meggyógyult. MINDENKI, akit Ő megérintett az újra teljesen ép lett. MINDENKI, aki kinyújtotta Felé kezét, gyökeresen megváltozott. Mivel ő már minden más forrást kimerített, arra gondolt, **„Jézus megér egy próbát!”**

De nem gondolta, hogy valaki, aki olyan, mint ő, egyszerűen csak megkérheti Jézust, hogy segítsen rajta. Arra gondolt viszont, hogy ha csak a ruhája széléhez elér, és megérinti, talán megtapasztalhatja Jézus csodálatos gyógyító erejét.

A Bibliában azt olvassuk, hogy a nő Jézus mögé ment a tömegben. Kétségkívül alig láthatta az alakját a sokaságtól. Mégis előretolta magát az emberek sűrűjében, egyre közelebb és közelebb jutva Jézus oldalához. Ahogy közelebb és közelebb ért, úgy nőtt egyre jobban a hite. Végül a Nagy Orvos, akiről eddig csak hallott, és csak álmodott róla, csak pár lépésre volt tőle. Körülötte az emberek el-elnyomták de ő eltökélt volt. Most vagy soha! Veszteni valója nem volt, de mindent megnyerhet, ha sikerül.

Kereste Isten érintését egész életében és egy merész cselekedettel, hittel telve, előre tolta magát a sokaság lába között, és épphogy elérte Jézus ruhája szegélyét. Ebbe a pillanatba sűrítette élete egész hitét.

Cselekedete hatalmas erővel kell kiáltson hozzánk. Ez az asszony nem egy röplapért nyújtotta a kezét. Nem a program látványosságáért követte Jézust. **Egyetlen célja volt az életében – elérni Jézust.** Nem a környezet miatt volt a tömegben, vagy a látványért, vagy hogy felhívja magára a figyelmet. Ezek nem számítottak neki. Ő nem csak belebotlott Jézusba. Azért ment oda, mert szükségben volt, és akkor, ott, minden, amire szüksége volt, az maga Jézus volt. Ezért érintette meg Őt. Teljes szívével el akarta érni Jézust. Isten látta ezt, ahogyan minket is lát ma.

**A csodálatos gyógyulás**

Márk 5: 29-30: *„Azonnal elapadt a vérzés forrása, és érezte testében, hogy meggyógyult a bajából. Jézus azonnal észrevette, hogy erő áradt ki belőle, ezért a sokaságban megfordulva így szólt: Ki érintette meg a ruhámat?”*

Amikor Jézus azt kérdezte, „ki érintette meg a ruhámat?” csak egyetlen személy tudta a tömegben, hogy ki volt az, és ő bizonyára mozdulatlanná dermedt. Az asszony azonnal meggyógyult és Jézus rögtön tudta ezt. Én, e sorok írója, nem vagyok orvos. A kézikönyvem a modern tudományokhoz csupán egyszerű. Tudom, ha zöld és mozog, az biológia. Ha szaga van, akkor kémia. És ha nem működik, akkor az fizika. Azon a napon valami TERMÉSZETFELETTI történt, **egy csoda**. És még fizetnie sem kellett érte.

**Krisztus hatalma nagyobb volt minden problémánál. Az akkori felfogás szerint, azáltal, hogy a nő megérintette, Jézus is tisztátalanná kellett volna váljon, de ehelyett ez az érintés adta vissza az életét a nőnek.** Istennek semmi sem lehetetlen. Ahogyan Spurgeon írta: „egy darab rojt és egy ujj elegendő volt ahhoz, hogy kapcsolatot teremtsen egy hívő szenvedő és a Mindenható Megváltó között. Ezen a kapcsolati vonalon a hit küldte üzenetét, és a szeretet válaszolt rá.”

Biztos vagyok abban, hogy meg akarta köszönni Jézusnak, de semmiképpen sem akarta megzavarni Őt fontos missziójában, hogy egy haldokló lányon segítsen. Így csendben, megpróbált elrejtőzni a tömeg sűrűjében, de Jézus hirtelen megállt. A nő hite lebilincselte figyelmét, a Benne való hit mindig ezt tette.

JÉZUS GONDJA ÉS HÍVÁSA

Márk 5: 31-33: *„Tanítványai így feleltek: Látod, hogyan tolong körülötted a sokaság, és azt kérdezed: Ki érintett meg engem? Jézus körülnézett, hogy lássa, ki tette ezt. Az asszony pedig, mivel tudta, mi történt vele, félve és remegve jött elő; leborult előtte, és elmondta neki a teljes igazságot.”*

Lukács evangéliuma (Lk 8:45) azt mondja, hogy Péter kérdezte meg Jézust. Ez nem meglepő; mindig ő volt az, aki kimondta, amit mindenki más gondolt. Azt mondta: *„Mindenki hozzádér, Uram! Alig tudtunk közelebb jutni Jairus házához!”*

Jézus azonban nem azért tette fel a kérdést, hogy információt szerezzen. **Tudta, hogy valaki hittel nyúlt feléje**. Ne kérdezd tőlem, honnan tudta, de Ő tudta. És az asszony is tudta. A tisztátalan, a nem kívánt, érinthetetlen nő tudta. Jézus azt akarta, hogy tanítványai, a sokaság, ez az asszony és tágabb értelemben mi mindannyian megtanuljunk egy fontos leckét. Bár az asszony volt az, aki kezdeményezte a közeledést Jézushoz, a Jézussal való megmentő kapcsolat nem a MI kezdeményezésünkre jön létre. Lásd Róma 5:8: *„Isten azonban azzal mutatta meg szeretetét irántunk, hogy amikor még bűnösök voltunk Krisztus meghalt értünk.”*

Tudnia kellett, hogy Jézus kinyújtotta a kezét felé! Jézus azt akarta, hogy mindenki tudja, Ő elismeri a nő hitét. Ha elengedte volna enélkül, akkor az asszony csak fél áldást kapott volna. A Biblia úgy írja le, hogy a nő remegett, mert a hozzá hasonló emberek nem is lehettek volna ott a tömegben. Lelki szemeimmel láttom, ahogy ez az asszony a térdére esve könnyek között kérdezi magától: „Vajon mit fog szólni Jézus, ha megtudja, hogy én voltam az, aki meg érintettem Őt?” A tömeg észrevette őt és azonnal ítélkezni kezdtek. „Ezt a nőt tilos megérinteni! Tisztátalan! Nem tudja Jézus, hogy kicsoda ő?” De Jézus tudta, mit tesz. Minden téren helyre akarta állítani az asszony életét.

Leborult Jézus lába elé, és elmondta neki a történetét. Mindent. Mindenkinek. Az állapota, az orvosok, az összes megtakarítása eltűnt. Elmesélte, hogyan hallotta Jézust, nézte Őt, és hogyan tervezte megérinteni. Elbeszélte a teljes gyógyulását. Nem szeretnéd hallani te is a vallomását?

Súlyos teher bilincselt meg engem

– roskadtam a bűntudat és szégyen alatt.

Aztán a ruhád szegélyét megérintettem,

és érzem többé nem vagyok az, aki voltam!

Valami történt, és most már tudom, hogy mi az.

Meggyógyítottál, és teljesen ép lehetek újra.

Ugyanúgy, ahogy Jézus felszólította az asszonyt, hogy vallja meg, mit tett Isten vele és érte, mindannyiunkat arra hív Isten, hogy tanúskodjunk jóságáról, szeretetéről és kegyelméről a világ felé. Jézus evangéliuma nemcsak a szívünket és kapcsolatainkat irányítja át. **Megváltoztatja és formálja a társadalomhoz való viszonyunkat.** Az elrejtett hitnek kinyilatkoztatott hitté kell válnia. A hitet meg kell vallani. A hit mindig személyes, de soha nem magánügy. Az üdvösség ajándéka nem lehet a legjobban őrzött titok!

Ézsaiás 43:12b: *„Ti vagytok a tanúim – így szól az Úr –, hogy én Isten vagyok.”*

Egy jó tanú az olyan, mint az útjelző tábla. Csak annyit tesz, hogy a megfelelő irányba mutat, hogy megértsd. Mi Krisztus tanúi vagyunk. Őrá mutatunk, és amikor az Istentisztelet a végére ér, akkor kezdődik a mi szolgálatunk!

*„Krisztus hűségének megvallása a menny választott eszköze, mellyel bemutathatjuk Őt a világnak.”* (Ellen G. White: *Jézus élete.* Advent Kiadó, Budapest, 1993, 286. o.)

Szeretném ezt úgy értelmezni, hogy én, aki semmi vagyok, elmondom mindenkinek azt, hogy van Valaki, aki bárkit megment, aki segítségül hívja az Ő nevét.

Zsoltárok 107:2, 21: *„Így szóljanak az Úr megváltottai, akiket megváltott az ellenség kezéből, ...Adjanak most hálát az Úrnak szeretetéért, az emberekkel tett csodáiért!”*

**JÉZUS VIGASZA**

Márk 5:34: *„Ő pedig ezt mondta neki: Leányom, a hited megtartott téged: menj el békességgel, és bajodtól megszabadulva légy egészséges!”*

**Jézus nem a megérinthetetlen asszonyt látta.** Ő a 12 éve szenvedő, fájdalomban élő embert látta. A 12 éve szégyenben és megtagadásban élő embert látta. És látta azt, milyen mérhetetlen kockázatot vállaltazzal, hogy a tömeg közepére állt. Többre volt szüksége, mint fizikai gyógyulásra. Összetört szívvel és sötét emlékekkel volt telve a 12 hosszú év. **Valakinek meg kellett gyógyítania ezeket is, ahogy Jézus meg is tette ezt.**

Jézus több fontos okból is ragaszkodott hozzá, hogy felhívja a tömeg figyelmét az asszony történetére: 12 év után azt akarta, hogy hivatalosan kinyilvánítsa: ez az asszony *meggyógyult.* Amikor azt mondta Jézus neki, hogy „Eredj”, ez a szó a jelen idejű felszólító módban szerepel a görög nyelvben és azt jelenti: **menj tovább békével,** vagy **eredj békében – legyen ez az állapotod mostantól fogva.** Nincs ahhoz fogható béke, mint, amit Jézus tud nyújtani! Azt akarta, hogy mindenki megtudja, hogy a nő meggyógyult, és többé nem számkivetett a társadalomból, és nem tisztátalan. Azt akarta, hogy tudja meg az asszony is MIÉRT gyógyult meg, hogy semmi köze a babonához, hanem sokkal inkább a Jézusba vetett hitéhez. Azt akarta, hogy lássa: nem elcsente az áldást. **Több akart lenni a Gyógyítónál, Megváltó és Barát akart lenni.** Különleges módon meg akarta áldani őt és megvigasztalni, gyengéden magához intve olyan megnevezéssel, amit senki másnak nem mondott. Ez az egyetlen alkalom a Bibliában amikor Jézus valakit a „leányának” hív. Azt akarta, hogy tudja a nő, elfogadta őt és az **Ő családjához** tartozik mostantól. Akármikor hív bennünket Jézus, az azért van, mert valami különlegeset tartogat számunkra. Ábrahám fizikai leánya most Isten lelki leányává vált.

12 szörnyű éven át, **senki** volt, és most **valakivé** vált! Szó szerint a családjába fogadta őt Jézus, elűzte a félelmét és biztosította neki a jövőjét egyetlen mondattal, ezért az öröm öntötte el egész szívét! Felemelt fővel járhatott, teljesen visszanyerte egészségét. Nem hagyta árván őt az Alkotó. Kapott egy feladatot, hogy a történetét megoszthatja másokkal. Jézusban ÖRÖK BARÁTRA talált.

A görög szó, amit Márk használ „megtartott” azt is jelenti: „**megváltott**” *(sozo).* Jézus nem csupán azt mondta ennek a nőnek: „a te hited megtartott”. Szó szerint azt mondta: „a te hited megváltott téged!”

Az asszonynak a Jézus hatalmába (és nem köntösébe) vetett hite (és nem az ujja) tette újra egésszé őt. Ez volt Jézus személyes válasza az asszony személyes hitére, ami meggyógyította őt.

**A MI KIHÍVÁSUNK**

„Meg kell értenünk ezt a leckét; mert mélyebb jelentése van, mint sokan gondolnák. Közel lehetünk Krisztushoz, sőt még tolonghatunk is Felé, mégsem kapunk áldást, mert csak a sokaság szokásos tolongásával érintjük meg Őt. Százak és ezrek vannak, akik azt hiszik, hogy hisznek Krisztusban; de nem érintik meg Őt azzal a hittel, ami a szenvedő asszony által nyilvánult meg. ...Eljött az idő, amikor örök életünk függ attól, hogy higgyünk Krisztusban.”[[1]](#footnote-1)

Voltál valaha ilyen nagy tömegben? Bevallom őszintén, én igen. Mint a sokaság, én is követtem Jézust a pillanat hevében és nyomakodtam Felé, igen meg is érintettem Őt. Hányszor változtatta meg az életemet az a találkozás? Hányszor érintettem meg Jézust a vallásos életem rohanó perceiben, miközben igazán mélyen mégsem érintettem meg Őt?

A valóság az, hogy a hétköznapi hit nem visz sehova. Ettől elakadsz! Vannak, akik azt vallják, hogy van elég hitük ahhoz, hogy a mennybe jussanak, miközben annyi hitük még sincs, ami minden héten elvinné őket a templomba! **Nem elég csak az Ő jelenlétében lenni!** Közel lehetünk Hozzá, de mégis távol az Ő erejétől. Az épületben lehetünk Vele, és mégis távol lehetünk Tőle. **Nem elég elhinni Jézusról, amit tudunk. Neked és nekem Őbenne kell hinnünk.**

Hetednapi adventista keresztényekként hisszük, hogy Istennek üzenete van az utolsó napokra, amelynek minden nemzetet, rokonságot, nyelvet és népet EL KELL ÉRNIE. Mert Jézus hamarosan eljön! A három angyal üzenete lenyűgöző és egyedi! Ennek az üzenetnek azonban van egy veszélye. A veszély az, hogy mivel az üzenet annyira lenyűgöző, hogy lenyűgözhet engem és téged is, de csak annyira, ahogy az akkori tolongó sokaságot.

Eugene Peterson az evangéliumi történetre hivatkozva megjegyezte: „Ahogy ennek a történetnek a látványos dimenziói lassan (vagy épp hirtelen) kirajzolódnak előttünk, könnyen lelkes nézőkké válhatunk, aztán elvisz bennünket ez az érzés – Jézus csodálóivá válhatunk, akik nagylelkűen ámuldoznak, és jobb pillanatainkban még utánozhatjuk is Őt.”

Véget kell vetnünk annak, hogy olyanok vagyunk, mint a tömeg azon a napon. Ami a nő hitét cselekvő hitté tette az nem azért volt, mert KÖZEL volt Jézushoz. A tömeg is Jézus közelében volt. Közel volt a tömeg is Jézushoz és meg is érintette. Ami a nő hitét megkülönbözteti, az az a tény, hogy **ő a hitén keresztül kapcsolatba lépett *Jézussal*.** Jézussal való kapcsolat az, ami a hitet cselekvőképessé teszi. Még a vezeték sem lép „életbe” addig amíg nincs csatlakoztatva az áramforráshoz!

Amikor a hit kapcsolódik Jézushoz – nem számít, hogy ki vagy többé – Isten válaszol az imádra bármikor és bárhol is vagy, mindenkor és mindenhol. Lehet, hogy nincsen erős hited – **a Megváltónk azonban erős, és válaszol a legkisebb érintésre is, legyen az épp csak a ruhája szegélye.**

Ez a lényege annak, hogy a csoda mit jelent ma számunkra... én olyan Egyházhoz akarok tartozni, ahol az emberek hisznek Istenben! Azokhoz a keresztényekhez akarok tartozni, akiknek a hite Istenhez kapcsolódik. Amikor Isten összegzi életedet, amikor a jutalmát adja, ezt mondja, „Legyen a te hited szerint.” Nem azt mondja, hogy a hírneved szerint, vagy a szerencséd szerint, vagy a barátaid száma szerint, nem az érzéseid szerint és nem sorsod szerint. Hanem a te hited szerint!

Barátaim, nem értitek? Az idő elérkezett, hogy nem csak azért keressük Jézust, hogy lássuk Őt, vagy hogy közelebb kerüljünk Hozzá, ahogy a tömeg tette. **Az idő elérkezett, hogy elérjük Őt a hitünkkel és engedjük, hogy életünkben csodát tegyen!** A jó hír az, hogy a ruhája szegélyét most is megérinthetjük a hitünkkel! Jézus ma is megváltoztat életeket. Isten nagy dolgokat tud tenni: ÉRTED, BENNED és RAJTAD keresztül! Ne elégedj meg azzal, hogy vállon veregeted az Urat és tisztes távolból követed! Told át magad a tömegen, hogy elérd Jézust! Meglátod Ő arra vár, hogy kinyújtsa karját feléd.

Valakiről majdnem meg is feledkeztünk. Szegény Jairus pedig csak várt Jézusra, hogy siessen a haldokló lányához, amikor a szolgája a tragikus hírrel érkezett. „A lányod halott Jairus! Ne zavard a Mestert tovább!” De abban a pillanatban, ahogy a gyász megtöltötte Jairus szívét, belenézett Jézus szerető tekintetébe. **Jézusnak minden élet számít!** Törődött Jézust ezzel az élettel? Oh, hogyne törődne! Jézus azt mondja: *„Ne félj, csak higgy és megmenekül a leányod.”* (Lukács 8:49,50) Jairus hallotta Jézus szavait. Biztos vagyok abban, hogy ránézett a nőre, aki épp a ruháját érintette és az ő bizonyságtétele Jézus hűségéről még frissen élt elméjében, így azt választotta, hogy hisz és kitart Jézus ígérete mellett. Ez egy kicsit olyan eset, mintha Jézus hívná az asszonyt, hogy tegyen bizonyságot Jairusnak. Jézus megjutalmazta Jairus hitét és feltámasztotta a halálból a leányát. Zsoltárok 34:8: „*Az Úr angyala őrt áll az istenfélők mellett, és megmenti őket.”*

Egyik viharos éjszakán egy hajó nem tudott előre haladni, és miközben a kapitány küzdött, hogy a kikötőbe érjen, egy ideges utas így szólt hozzá: „Szerinted beérünk rendben?” A kapitány így válaszolt: „Ez egy szivárgó, régi hajó, és lehet, hogy elsüllyedünk, a kazánok sincsenek túl jó állapotban, ezért az égbe is repülhetünk. **De bármi is történik, megyünk előre.**” Testvérek és Testvérnők! Én hiszem, hogy Isten ezt az Egyházat eljuttatja a kikötőbe. Hiszem, hogy amit Isten elkezdett... azt be is fogja fejezni.

Hitre van szükség ahhoz, hogy elhiggyük, a legjobb napok előttünk állnak, de ez valóban így van. Isten valami NAGY dolgot akar tenni értünk! A késői eső kész arra, hogy kiáradjon! Ha azonban meg akarjuk kapni azokat az áldásokat, amelyeket Isten tartogat számunkra, akkor el kell érnünk Jézust, és kérjük ki tőle azokat, mint saját tulajdonunkat. Láttuk, mit tesz ez egy szenvedő nővel. Képzeld el, mit tehet értünk, mint gyülekezeti családért világszerte!

**FELLEBBEZÉS**

William Barclay azt mondta: „A tömeg közepén történt; de a tömeget elfelejtve, Jézus úgy beszélt az asszonyhoz, mintha ő lenne az egyetlen ember a világon.”

Meg kell érintened Jézust ma? A tömegben lévő nőnek olyan hite volt, amely Jézushoz vezette, és Ő teljesen megváltoztatta életét. Ó, bárcsak lenne olyan hitünk, ami minket is Jézushoz vezet! Már most elérheted Jézust, és megérintheted Őt hittel, ahogyan ő tette,

s egy napon, amikor a Mennybe kerülünk, találkozunk ezzel a nővel, megismerjük a nevét, és megoszthatjuk vele, milyen változást hozott a mi életünkbe Jézus.

Ha az a vágyad, hogy áttörd magad a tömegen, és Jézushoz érj, akkor emeld fel a kezed, és érd el Jézust velem, amikor imádkozunk.

**ZÁRÓ IMÁDSÁG**

CSOPORTFOGLALKOZÁS

**Fedezd el annak az örömét, hogy Isten leányai vagyunk**

Írta: Charissa Torossian

Fordította: Tokics Ildikó

**Előkészületi javaslat a csoportfoglalkozáshoz**

Mielőtt elkezditek a csoportfoglalkozást kérjétek meg a részvevőket, hogy alakítsanak ki 3 fős vagy annál nagyobb csoportokat. A legjobb, ha egy körben ülnek le, vagy egy asztal körül. Vetítsétek ki a megbeszélendő kérdéseket és idézeteket!

**BEVEZETÉS**

Ma azt fogjuk felfedezni, milyen örömöt és elégedettséget ad az, hogy Jézushoz és az Ő családjához tartozunk; kibogozzuk annak a fogalmát, hogy mit jelent Isten leányának lenni. Ehhez először is meg kell vizsgálnunk, mit mond a Biblia arra az alapvető kérdésre: Mit jelent Istenfélő nőnek lenni? Ez egy sorsdöntő kérdés, amelyre bibliai választ kell keresnünk. Napjainkban olyan világban élünk, ahol nem egyértelműen elfogadott a csupán férfi és nő bináris nemiség fogalma, s ahol folyamatosan változik annak meghatározása, mit jelent „nőnek” lenni. Milyen üdítő megkönnyebbülés, hogy Isten Igéje szilárd alapot jelent; Igéje változatlan és az is marad.

Ézsaiás 40:8: *„Elszárad a fű, elhervad a virág, de Istenünk igéje örökre megmarad.”*

Isten Igéje örökre megmarad. Nem változik a társadalmi trendekkel, vagy hóbortokkal. HOGYAN határozza meg Isten mit jelent nőnek lenni? Mit jelent ez a te és az én életemre vonatkozóan? Isten a legmegfelelőbb személy arra, hogy ezt megkérdezzük, mert az Ő alkotása volt a nő megteremtése.

1Mózes 1:26-27: *„Akkor ezt mondta Isten: Alkossunk embert a képmásunkra, hozzánk hasonlóvá: uralkodjék a tenger halain, az ég madarain, a jószágokon, az összes vadállaton és az összes csúszómászón, ami a földön csúszik-mászik. Megteremtette Isten az embert a maga képmására, Isten képmására teremtette, férfivá és nővé teremtette őket.”*

A férfit és a nőt Isten teremtette, az Ő képmására, Hozzá hasonlóvá, s uralkodóvá tette a Földön. Vajon, ez azt jelenti, hogy istenek vagyunk? Nem, hanem azt jelenti, hogy méltóságunk van.

1. Mentálisan képesek vagyunk döntést hozni és érvelni.
2. Erkölcsileg felruházott minket Isten lelkiismerettel, erkölcsi iránytűvel, hogy különbséget tudjunk tenni jó és rossz között.
3. Társadalmilag, hogy baráti kapcsolatokat tudjunk kialakítani, hogy visszatükrözzük Isten hármas személyű lényét és szeretetét. Amikor valamit alkotunk, vagy ellenállunk a gonosznak, vagy barátságot alakítunk ki, akkor Isten képmását mutatjuk be! Az Ő hasonlatosságát.

Isten úgy ítélte meg a teremtését, hogy az jó. És persze, miután a legvégére hagyta a legjobbját, miután megteremtette a nőt, azt mondta, hogy ez igen jó.

Tudom, hogy ez nyilvánvaló, de hogy világos legyek, mivel Isten különbözőnek teremtette a férfiakat és a nőket. Istenfélő nőnek nem ugyanazt jelenti, mint istenfélő férfinak lenni. Ez más. Ki a jobb? Ki a felsőbbrendű? A nők végtelenül felülmúlják a férfiakat abban, hogy nők legyenek. A férfiak végtelenül felülmúlják a nőket abban, hogy férfiak legyenek. Amikor Isten előhívta Évát Ádámnak, Ádám nem csupán azért szerette őt, mert olyan volt, mint ő, hanem azért is, mert NEM volt olyan, mint ő. Miben különbözünk? Hol is kezdjük?

Általában a nők fizikailag gyengébbek, mint a férfiak; ez azért van, mert Isten erősebb fizikai kerettel teremtette Ádámot. A férfiaknak a természetből adódóan nagyobb az izomtömege, mint a nőknek. Valójában közel 50%-kal több vérük van, mint a nőknek, és a férfiak tüdőkapacitása is nagyobb, mint a nőké! Valójában a férfiaknak a nagyobb izomtömegük miatt nagyobb oxigénszükségletük van a szöveteikben, mint a nőknek, így a férfiaknál nagyobb az érátmérő, mint a nőknél. Isten egyszerűen csodálatos! Sejtek szintjén is már mások vagyunk! Miért? Isten ilyenné teremtette az hímnemet, hogy védelmező és gondozó legyen. Az Édenkertben Isten Ádámot a kertbe helyezte, hogy gondozza és őrizze.

Másrészt azonban Éva, akinek a neve „életadó” vagy az „élet forrását” jelenti, arra lett teremtve, hogy ápoljon és szeressen. Nem a férfi döntötte el, hogy nem ő lesz, aki gyermeket szül; Isten ajándékozta meg a nőt ezzel a feladattal. Azonban az, hogy a nők fizikailag gyengébbek, nem jelenti azt, hogy alsóbbrendűek is. A selyem gyengébb, mint a vászon – de nem alább való a vászonnál. Isten egyenlővé, de különbözővé tett minket. Ezt kell ünnepelnünk!

Miben vagyunk különbek? A nők másképp dolgozzák fel az információkat, mint a férfiak. Azt mondják, hogy a bal agyfélteke elsősorban a logikával, érveléssel és számítással foglalkozik, míg a jobb agyfélteke elsősorban az érzésekkel, érzelmekkel, szimpátiával, szeretettel és intuícióval foglalkozik. Meglepetés, meglepetés!

A tanulmányok azt mutatják, hogy a férfiak elsősorban az agy bal oldalát használják, míg a nők általában mindkét agyféltekét.

A férfiak általában logikusabbak és analitikusabbak a gondolkodásukban. A nők szintén logikusan és analitikusan gondolkodnak, ugyanakkor érzelmeket is belekevernek.

a) A nők általában a részlet-orientáltak.

b) A férfiak kijelentenek, a nők megosztanak dolgokat.

A nő legmélyebb szükséglete az, hogy szeressék, míg a férfi legmélyebb szükséglete az, hogy tiszteljék és csodálják. Egyik sem jobb vagy rosszabb; csupán másképpen vagyunk kódolva, Isten ilyenné teremtett minket. Ünnepelnünk kell ezt a különbséget.

Egyik orvos azt mondta egyszer: „Ha a nők úgy éreznék, hogy feleségként és anyaként őszintén tisztelik őket, nem éreznék szükségét annak, hogy valami jobbért elhagyják ezt a szerepüket. Ha egyenrangúnak éreznék magukat a férfiakkal személyes értékükben, akkor nem kellene egyenértékűnek érezniük magukat a férfiakkal a felelősségben. Ha csak a Teremtőtől kapott méltóságban és státuszban ragyoghatnának, akkor a nőiességüket a legnagyobb kincsként értékelnék, nem pedig valami olyannak, mint egy megvetett ruhát, amit el kell dobni. Kétségtelen, hogy egy nemzet jövője azon múlik, hogyan látja a nőket, és remélem, megtanítjuk kislányainkat, hogy örüljenek annak, hogy Isten kiválasztotta őket a női lét különleges örömére.”

MEGBESZÉLÉSRE

* Szerinted hogyan ünnepelhetnénk jobban, és miként fogadhatjuk el a férfiak és nők közötti Istentől kapott különbséget családunkban és gyülekezeteinkben? Mit tanítanak nekünk ezek a különbségek Teremtőnkről?

**ISTENFÉLŐ NŐ**

Isten tervezése szerint kiegészítjük egymást. Az Örökkévaló szándékosan úgy alkotta a nőt, hogy különbözzenek a férfiaktól. Tehát, mi jellemzi az istenfélő nők életét? Az istenfélő nő olyan, aki Istenhez tartozónak vallja magát. A mai üzenetünkben szereplő nőhöz hasonlóan az istenfélő nők tudják, hogy Isten leányai.

A Példabeszédek könyve 31. fejezetében Salamon fennkölten leírja, hogyan néz ki az Istenfélő nő. A célközönsége ebben a fejezetben a férfiak: *„Derék asszonyt kicsoda találhat? Értéke sokkal drágább az igazgyöngynél”* (Példa 31:10). A zsidó kultúrában a férfiak és a gyermekek megjegyzik ezt a fejezetet, hogy dicsérő éneket énekeljenek az életükben élő nőknek, mert Isten Igéje azt tanítja, hogy az Istenfélő nők felbecsülhetetlen értékűek. Miért?

**1. Isten asszonya felbecsülhetetlen a JELLEME miatt.**

Példabeszédek 31:11-12: *„Ura szívből bízik benne, vagyona el nem fogy. Egész életén át javát munkálja urának, nem kárát.”*

A Példabeszédek könyve 31. fejezetében azt látjuk, hogy az Istenfélő asszony az, akiben a férje megbízhat. Jelenléte a férje életében áldást és erőt hoz, és általa tud kiteljesedni élete területén. Martin Luther King egyszer azt mondta, egy olyan napról álmodott, amikor gyermekei olyan világban élnek majd, ahol nem a bőrszínük, hanem jellemük alapján ítélik meg őket.

Tudod, mi a jellem legfontosabb jellemzője? Példabeszédek könyve 31:30 versében látjuk az Istenfélő asszony jellemének lényegét: *„Csalóka a báj, mulandó a szépség, de az Urat félő asszony dicséretre méltó.”*

Nőtársaim, ez nem a megjelenésről, a bájról, a karizmáról vagy a szexuális vonzerőről szól; ami a legjobban számít az, hogy milyen a Jézussal való kapcsolatod. Ez a keresztény jellem alapköve. A körülmények változhatnak, a külső látszat idővel megfakul, de a jellem megmarad. Az istenfélő nők először Istent keresik.

Példabeszédek 9:10: *„A bölcsesség kezdete az Úrnak félelme, és a Szentnek a megismerése ad értelmet.”*

Istent félni annyi, mint ismerni Őt, komolyan venni Őt, és áhítattal járni Vele. Semmi sem helyettesíti a Jézusnak átadott élet erejét.

El kell utasítanunk azt a hazugságot, ami arról szól, hogy bármi vagy bárki helyettesítheti azt. Máté 6:33 versében ezt olvassuk: *„Keressétek először Isten országát és az ő igazságát, és mindezek ráadásként megadatnak majd nektek.”*

Nagyon fontos, hogy időt szakítsunk mindennap arra, hogy megpihenjünk Jézusban és a Krisztusban való identitásunkban. Isten leányai, tanuljátok meg az Ő igazságos alapelveit, hogy a Szentlélek munkálkodhasson az életetekben és rajtatok keresztül!

Gondolj bele! Mielőtt Ruth megházasodott és édesanya lett volna, még mielőtt gazdag és befolyásos nő lett volna, Boáz azt mondta: *„…Ne félj hát, leányom, mindent megteszek érted, amit csak mondasz, hiszen mindenki tudja népem kapujában, hogy derék asszony vagy”* (Ruth 3:11b, NIV). Ruth-ot az erényes nő képével azonosítják, mert bátorsággal, bölcsességgel és erővel telve élte életét. Életében megérett a keresztény jellem gyümölcse. És valójában ez a lényeg: az Istenfélő nők Jézus jellemét tükrözik mások számára; az emberek Jézust látják, ha figyelik ezeknek az asszonyoknak az életét.

MEGBESZÉLÉSRE

* A „FÉLJÉTEK AZ ISTENT” felhívás az első része Isten különleges hármas angyali üzenetének, amelynek el kell jutnia a világhoz, mielőtt Jézus eljön (Jelenések 14:6,7; Máté 24:14). Hogyan félhetjük Istent nőként és hogyan dicsőíthetjük őt életünkben? Mondjatok példákat a Szentírásból válaszaitok alátámasztására!

**2. Az Istenfélő nő SZORGALMAS.**

Példabeszédek könyve 31:13-18 verse ezt mondja: *„Szerez gyapjút és lent, és jókedvűen dolgozik kezével. Hasonló a kereskedők hajóihoz: távolból is hoz eledelt.*

*Fölkel még éjjel, ételt ad háza népének, és rendelkezést szolgálóinak. Ha az a szándéka, mezőt vásárol, keze munkájával szőlőt telepít. Megkeményíti derekát, megfeszíti karjait. Érzi, milyen hasznos tevékenysége, éjjel sem alszik el mécsese.”*

Az Urat kell szolgálnunk: Összpontosítsd elmédet az örökkévaló dolgokra, szolgáld az örökkévaló Királyt, és élj úgy, hogy az Ő tetszésére váljon! A bibliai próféciákban Isten egyháza úgy jelenik meg, mint egy kedves és finom nő. Példabeszédek könyve 31. fejezete legalább ugyanúgy szól arról, hogyan kell Isten egyházának Isten szolgálatában állnia, mint arról, hogy mi a nők Istentől kapott szerepe.

**MEGBESZÉLÉSRE**

* Soroljátok fel a csoportban azokat a szolgálati képességeket és lehetőségeket, amelyek a nőkre jellemzőek, vagy amelyekre a nők különösen alkalmasak. Beszéljétek meg: hogyan lehetne ezeket az egyedi talentumokat és tulajdonságokat felhasználni a helyi gyülekezeti közösség elérésében.

A válaszok megfogalmazásakor vegyétek figyelembe a következő idézetet:

„Az Úrnak ugyanúgy feladata van a nők felé, mint a férfiak felé. Elfoglalhatják helyüket az Ő munkájában ebben a válságos világban, és Ő dolgozni fog rajtuk keresztül. Ha áthatja őket a kötelességtudat, és a Szentlélek befolyása alatt dolgoznak, akkor az alkalmas időben rendelkezni fognak a szükséges eszközökkel. A Szabadító arcának fénye vissza fog tükröződni ezeken az önfeláldozó nőkön, és olyan erőt ad nekik, amely meghaladja a férfiakét. Olyan munkát végezhetnek a családban, amit a férfiak nem tudnak, olyan munkát, amely eléri a belső lényünket. Közel kerülhetnek a szívekhez, amiket a férfiak nem tudnak elérni. Munkájukra nagy szükség van.”[[2]](#footnote-2)

**3. Az Istenfélő nők együttérzők.**

Példabeszédek 31:20: *„Tenyerét megnyitja a nincstelen előtt, kezét nyújtja a szegénynek.”*

Amikor Isten a nőt teremtette, könyörületes szívet adott neki. Nőként, akik megtapasztaltuk Isten kegyelmének átalakító erejét a szívünkben, lehetőségünk van egyedülálló módon visszatükrözni Isten együttérzését a világ iránt. Miközben ezt tesszük, Isten Szava a következőkre buzdít:

• Beszélj hűséggel: Szeress másokat Istenfélő bölcsességgel, merészséggel és kedvességgel, mint hűséges nőtárs.

Példabeszédek 31:26: „Szája bölcsességre nyílik, és nyelve szeretetre tanít.”

• Maradj alázatos: Légy állandóan tudatában a büszkeségnek és az önzésnek. Ne gondolj magadról kevesebbet, mint vagy, de gondolj magadra kevesebbet, hogy ne légy öntelt!

Filippi 2:3: *„Semmit ne tegyetek önzésből, se hiú dicsőségvágyból, hanem alázattal különbnek tartsátok egymást magatoknál.”*

MEGBESZÉLÉSRE

* Milyen egyedi módon tudnak Isten leányai együttérzést nyújtani a nők számára

• az otthonaikban,

• a gyülekezeteikben,

• a közösségeikben?

* Mennyire fontos az együttérzés, ha Máté 28:19-20 versében található nagy misszióparancs teljesítésére gondolunk?

**4. Az istenfélő nők magabiztosak.**

Példabeszédek 31:21: *„Nem félti háza népét a hóeséskor sem, mert egész háza népe meleg ruhába öltözött.”*

Az istenfélő nők magabiztosak lehetnek, mert tudják, hogy ők a királyok Királyának leányai. Tudják, hogy Hozzá tartoznak!

Emlékezzetek Példabeszédek 31:30 versére: *„Csalóka a báj, mulandó a szépség, de az Urat félő asszony dicséretre méltó.”*

Isten leányai igazi szépséggel rendelkeznek – a jellem szépségével. A test állapota leromlik, de az emberi személyiség fejlődik. Mi választjuk meg, melyikbe fektetünk be. Fektessünk bele abba, amelyik a tartósabb!

Tudtad, hogy a tinédzserlányok 32%-a azt mondja, hogy amikor rosszul érzi magát a teste, alkata miatt, **az Instagramon látható képek miatt még rosszabbul érzi magát**? Az Instagram növeli a szorongást és a depressziót. 13%-a brit és 6%-a amerikai felhasználó volt azoknak a tinédzsereknek, akik öngyilkossági gondolatokról tettek jelentést, s végül az Instagramhoz vezette vissza öngyilkossági szándékát. Az Instagram minden harmadik tinédzsernél súlyosbítja a testképproblémát.

Túl sokszor esünk áldozatul a társadalom által felállított hazugságoknak: „ha kevesebb ruhát viselsz, akkor majd észrevesznek, értékelnek vagy megbecsülnek.” Olyan világban élünk, ahol a 13 évesek ajakfeltöltést kérnek! Testvéreim! Isten nem úgy lát téged, ahogy a világ! Sokkal többre értékel és sokkal jobbnak lát téged. Isten elfogad, ahogy vagy, de nem hagy úgy, ahogy vagy! Látja a szívünket.

1Péter 3:3,4: *„Ne a külső dísz legyen a ti ékességetek, ne a hajfonogatás, arany ékszerek felrakása vagy különféle ruhák felöltése, hanem a szív elrejtett embere a szelíd és csendes lélek el nem múló díszével: ez értékes Isten előtt.”*

„Egy szerény, Istenfélő nő szerényen fog öltözni. …Az, aki ruhájában és modorában egyszerű és nem feltűnést keltő, azt mutatja, hogy megértette, hogy egy igazi nőt erkölcsi érték jellemzi. Milyen elbűvölő, milyen érdekes az öltözködésben való egyszerűség, ami szépségében a mező virágaihoz hasonlítható.” [[3]](#footnote-3)

Maga Jézus is szerény, egyszerű életet élt. Ma Isten a nőket és a férfiakat a szerény, egyszerű, kultúra kellemes életre hívja. 2Korinthus 3:18: *„Mi pedig, miközben fedetlen arccal, mint egy tükörben szemléljük az Úr dicsőségét mindnyájan, ugyanarra a képre formálódunk át az Úr Lelke által dicsőségről dicsőségre.”*

**MEGBESZÉLÉSRE**

* Milyen lépéseket tehetnek Isten leányai annak érdekében, hogy ne essenek abba a csapdába, hogy úgy látják önmagukat, ahogyan a világ látja őket? Hogyan biztosíthatjuk, hogy a menny szemében szép, magabiztos életet élünk?

Befejezésül egy inspiráló történetet szeretnék megosztani veletek egy nőről, aki tudta önmagáról, hogy kicsoda ő Jézusban. Tudta, hogy Isten lánya, és ez figyelemre méltó módon befolyásolta az életét. Anna Knight[[4]](#footnote-4) 1874-ben született Mississippi államban. Édesanyja emancipált rabszolga volt, apja pedig fehér ember. Valójában az apja a nagyapja is volt; mert a férfi megerőszakolta a lányát.

Szegénységben nőtt fel, nem tudott iskolába járni, így egyedül tanult meg olvasni, és ennek köszönhetően ismerte meg az adventista irodalmat, a postai rendelés útján. Ez vezetett oda, hogy 1893-ban a Hetednapi Adventista Egyház tagja lett.

Rendszeresen kiment a természetbe, hogy egyedül töltsön időt Istennel, és amikor ezt tette, három dolgot vett mindig magához: a Bibliáját, a szombatiskolai tanulmányát és egy fegyvert, arra az esetre, ha találkozna esetleg egy veszélyes ragadozóval!

1901-ben Knight részt vett a Battle Creek-i Generál Konferencián. Ottléte alatt felismerte, hogy Indiában missziós ápolónőkre van szükség, s érezte, hogy a Szentlélek hívja, hogy menjen oda. Ő lett az első fekete adventista nő, aki missziómunkát végzett. Több év Indiában eltöltött idő után Anna visszatért az Egyesült Államokba és az otthoni környezetében azon dolgozott, hogy újra élessze az Adventista iskolát és gyülekezetet.

Életének közel 100 évében Anna Knight 11 744 misszionáriusi utat tett, és 23 alkalommal járta be a világot, több tucat iskolát alapított, sok diákot támogatott tanulmányaik során, és számtalan oktatási kongresszuson tartott előadást. Szerény származása ellenére Anna hatalmas erő volt az adventista üzenet terjesztésében az egész világon.

„Isten ügyének munkájában különféle területek vannak, és van egy széles terület, ahol nőtestvéreink jó szolgálatot tehetnek a Mesternek. A misszionáriusi munka több területét elhanyagolják. A különböző gyülekezetekben sok olyan munka, amelyet gyakran befejezetlenül hagynak vagy nem végzik tökéletesen, ám jól elvégezhető azzal a segítséggel, amelyet nőtestvéreink megfelelő irányítás esetén adni tudnak. Az otthoni misszionáriusi erőfeszítések különféle irányvonalai révén olyan társadalmi rétegeket is elérhetnek, amelyet a lelkészeink nem. Azok között a nemes nők között, akiknek volt erkölcsi bátorságuk, hogy az igazság mellett döntsenek, sokan vannak, akik tapintattal, jó felfogással és jó képességekkel rendelkeznek, és sikeres munkássá válhatnak. Az ilyen keresztény nők munkájára szükség van.”[[5]](#footnote-5)

**KÖVETKEZTETÉS ÉS FELHÍVÁS**

Teljes szívemből meg vagyok győződve arról, hogy a Menny Istene keresi az olyan nőket, mint amilyen Anna, akik félik Istent, és vágynak arra, hogy Isten dicsőségére éljenek. Nők, testvérnők, akik felismerik, hogy Isten leányai, és kétszeresen is az Övéi, mert Isten nemcsak megteremtett bennünket, hanem megváltott minket Jézus drága vére árán. Hiszem, hogy Isten azt munkálja, hogy te és én Istennek olyan leányai legyünk, akiknek szíve sóvárogva nézi a körülöttünk lévő pusztuló világot, hogy megmentse azt, ahogyan Isten szíve vágyik arra, hogy az elveszett és haldokló világunknak segítsen.

Jelenések 14:7: *„…Féljétek az Istent, és adjatok neki dicsőséget.”*

Az Istenfélelem a legjobb módon egyszerűsíti le az életedet. Hirtelen azon kapod magad, hogy az Alkotó teremtményeinek élsz. Isten úgy dicsőül meg, ha teljesítjük azt a célt, amelyre teremtett minket. Az Istenfélő nőknek vannak és lesznek problémái, de tudják, hogyan kezeljék azokat. Isten leányaiként imádságban Mennyei Atyjuknak tárják fel és Hozzá viszik a terheiket. Kérlek, csatlakozz ma hozzám, és mondd velem együtt: „Uram, Jézus, segíts meglátnom, hogy a legnagyobb örömöm az, hogy Tehozzád tartozom, a királyok Királyának leánya lehetek!”

1. E. G. White: „A hit érintése”. *Idők jelei.* 1899. október 25. 2. o. [↑](#footnote-ref-1)
2. E. G. White: „The Words to Lay Members. „*The Adventist Review and Sabbath Herald.* 1902.aug. 26., 7. [↑](#footnote-ref-2)
3. Ellen G. White: *Child Guidance.* 413.5. [↑](#footnote-ref-3)
4. Anna Knight-ról többet olvashatsz a Hetednapi Adventista Enciklopédiában a következő oldalon: <https://encyclopedia.adventist.org/article?id=7CF2&highlight=Anna|Knight> [↑](#footnote-ref-4)
5. Ellen G. White, „Women as Missionaries”. *The Advent Review and Sabbath Herald*. 1914. dec. 10. 3. {Evangelism, 466.2} [↑](#footnote-ref-5)